32001D0423
L 151/41
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 22 май 2001 година
относно условията за публикуване или разпространение на статистически данни, които са събрани в съответствие с Директива 95/64/ЕО на Съвета относно статистическите отчети при превоз на товари и пътници по море
(нотифицирано под номер С(2001) 1456)
(текст от значение за ЕИП)
(2001/423/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 95/64/ЕО на Съвета от 8 декември 1995 г. относно статистическите отчети при превоз на товари и пътници по море (1), последно изменена с Решение 2000/363/ЕО на Комисията (2), и по-специално членове 9 и 12 от нея,
като има предвид, че:
(1)
В съответствие с член 9 от Директива 95/64/ЕО Комисията разпространява подходящи статистически данни на периоди, аналогични с периодите, на които се предават резултатите.
(2)
Разпространението на данни трябва да отчита разпоредбите за статистическа конфиденциалност съгласно Регламент (ЕИО, Евратом) № 1588/90 на Съвета (3) и Регламент (ЕО) № 322/97 (4).
(3)
Мерките, предвидени в настоящото решение, са в съответствие със становището на Статистическия програмен комитет, учреден съгласно Решение 89/382/ЕИО, Евратом на Съвета (5),
ПРИЕ НАСТОЯЩОТО РЕШЕНИЕ:
Член 1
Цел
Целта на настоящото решение е да установи условията за публикуване или разпространение на данни, които са събрани съгласно Директива 95/64/ЕО, от Комисията в контекста на нейната обща политика за разпространение в областта на статистиката.
Член 2
Периодичност
Периодичността на публикуване или разпространение съответства на периодите, на които се предават резултатите. Данните за тримесечие се разпространяват или публикуват до пет месеца след получаването им от държавите-членки. Годишните данни се разпространяват или публикуват до осем месеца след получаването им от държавите-членки.
Член 3
Конфиденциалност
Разпространението или публикуването на статистически данни, които са събрани съгласно Директива 95/64/ЕО, е в съответствие с разпоредбите на Регламент (ЕИО, Евратом) № 1588/90 и Регламент (ЕО) № 322/97.
Член 4
Степен на подробност на разпространената информация
Докато Комисията не приеме друго решение съгласно процедурата, предвидена в член 13 на Директива 95/64/ЕО, най-високата степен на подробност, в която данните могат да бъдат публикувани или разпространени, е степента на пристанището на пристигане и отпътуване от морската крайбрежна ивица. Комисията обаче може да публикува и по-общи данни, ако качеството и/или пълнотата на информацията са незадоволителни.
Член 5
Адресати на настоящото решение са държавите-членки.
Съставено в Брюксел на 22 май 2001 година.